CELEX: 32017R0953
Language: sl
Date: 2017-06-06 00:00:00
Title: Izvedbena uredba Komisije (EU) 2017/953 z dne 6. junija 2017 o izvedbenih tehničnih standardih glede oblike in časovne razporeditve poročil o pozicijah investicijskih podjetij in upravljavcev trga, ki upravljajo mesta trgovanja, v skladu z Direktivo 2014/65/EU Evropskega parlamenta in Sveta o trgih finančnih instrumentov (Besedilo velja za EGP. )

7.6.2017   
            
            
               SL
            
            
               Uradni list Evropske unije
            
            
               L 144/12
            
         IZVEDBENA UREDBA KOMISIJE (EU) 2017/953
   z dne 6. junija 2017
   o izvedbenih tehničnih standardih glede oblike in časovne razporeditve poročil o pozicijah investicijskih podjetij in upravljavcev trga, ki upravljajo mesta trgovanja, v skladu z Direktivo 2014/65/EU Evropskega parlamenta in Sveta o trgih finančnih instrumentov
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (1) ter zlasti člena 58(7) navedene direktive,
   ob upoštevanju naslednjega:
   
               (1)
            
            
               Da bi se na trgih izvedenih finančnih instrumentov na blago, pravic do emisije in njihovih izvedenih finančnih instrumentov zagotovila večja preglednost, bi morali upravljavci trga ter investicijska podjetja, ki upravljajo mesto trgovanja, na katerem se trguje s temi izvedenimi finančnimi instrumenti, objavljati tedensko poročilo o skupnem številu oseb, ki posedujejo tako pogodbo, in o skupni odprti poziciji za vsak izvedeni finančni instrument na blago, pravico do emisije ali njen izvedeni finančni instrument, ki presega prage, določene v Delegirani uredbi Komisije (EU) 2017/591 (2) glede regulativnih tehničnih standardov za uporabo omejitev pozicij za izvedene finančne instrumente na blago, in to poročilo posredovati Evropskemu organu za vrednostne papirje in trge (ESMA).
            
         
               (2)
            
            
               S pravočasno predložitvijo poročil, ki so jih prej objavila zadevna mesta trgovanja, v jasno določenem roku, ki je za vse enak, se bo ESMA olajšala centralizirana objava teh poročil iz celotne Unije.
            
         
               (3)
            
            
               Zaradi doslednosti in za zagotavljanje nemotenega delovanja finančnih trgov je potrebno, da se določbe iz te uredbe in določbe iz Direktive 2014/65/EU uporabljajo od istega datuma.
            
         
               (4)
            
            
               Ta uredba temelji na osnutku izvedbenih tehničnih standardov, ki ga je ESMA predložila Komisiji.
            
         
               (5)
            
            
               ESMA je o osnutku izvedbenih tehničnih standardov, na katerem temelji ta uredba, opravila javna posvetovanja, analizirala morebitne z njim povezane stroške in koristi ter zaprosila za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (3) –
            
         SPREJELA NASLEDNJO UREDBO:
   Člen 1
   Roki za poročanje
   Upravljavci trga in investicijska podjetja iz člena 58(1) Direktive 2014/65/EU tedensko poročilo iz točke (a) navedenega člena v zvezi s skupnimi pozicijami ob koncu vsakega delovnega tedna pošljejo ESMA najpozneje do srede naslednjega tedna do 17:30 po srednjeevropskem času.
   Če ponedeljek, torek ali sreda v tednu, v katerem je treba predložiti navedeno poročilo, ni delovni dan za upravljavca trga ali investicijsko podjetje iz prvega odstavka, ta upravljavec trga ali investicijsko podjetje poročilo predloži čim prej, najpozneje pa do četrtka tistega tedna do 17:30 po srednjeevropskem času.
   Člen 2
   Začetek veljavnosti in uporaba
   Ta uredba začne veljati dvajseti dan po objavi v Uradnem listu Evropske unije.
   Uporablja se od 3. januarja 2018.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 6. junija 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 173, 12.6.2014, str. 349.
   
      (2)  Delegirana uredba Komisije (EU) 2017/591 z dne 1. decembra 2016 o dopolnitvi Direktive 2014/65/EU Evropskega parlamenta in Sveta glede regulativnih tehničnih standardov za uporabo omejitev pozicij za izvedene finančne instrumente na blago (UL L 87, 31.3.2017, str. 479).
   
      (3)  Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).